B-mennesker og uoplagte elever får en hjælpende hånd fra Århus Akademi, der fra næste år indfører klasser med start klokken 10.

Annonce

Der er problemer med uoplagte elever på Århus Akademi i det nordlige Aarhus. Derfor starter man fra næste år en ny HF-klasse, hvor eleverne skal møde klokken 10.

Det skriver TV 2 Østjylland.

Klasserne kommer til at hedde »Efter Eight klasser« og skal hjælpe med at få mere udhvilede og oplagte elever i skolen.

»Forskning viser, at man får dygtigere elever i sidste ende, hvis de møder udhvilet. Studier fra blandt andet USA viser, at ved blot at rykke skoledagen en time, bliver den andel af elever, der får otte timers søvn øget markant,« siger Allan Kortnum, der er rektor på Århus Akademi, til TV 2 Østjylland.

Lærerne på skolen mærker især, at det er hankønnet, der møder klatøjet og derfor ville have godt af at møde senere.

»Jeg vil skyde på, at det er 25-30 % i klasserne, der gerne vil have lov til at møde klokken 10 nu, og generelt er interessen for ordningen stor. De føler, at vi med tiltaget viser, vi forstår dem og ikke bare synes, de er dovne,« forklarer Allan Kortnum til tv2oj.dk.